En comparació amb la població general adulta, els professionals de la salut tenen un risc més gran de contraure la grip per les característiques de la seva feina
L'atenció primària de Barcelona ciutat de l'ICS ha organitzat la 2a Jornada de vacunació dirigida als més de 4.000 professionals dels CAP, unitats, i serveis per impulsar la cobertura vacunal, tal com recomana l'OMS.
Aquesta iniciativa, que es va realitzar per primer cop l'any passat, va aconseguir incrementar les acunacions, de 519 el 2015 a 779 el 2016.
Un any més, l'objectiu és conscienciar al personal sanitari de la necessitat de vacunar-se per protegir-se a ells mateixos i per millorar la seguretat del pacient en dos sentits: perquè són un model d'hàbits per a la societat i per no actuar com a vectors del virus de la grip amb els grups de risc.
La 2a Jornada de Vacunació contra la Grip dels professionals dels CAP de Barcelona ciutat de l'ICS s'emmarca dins les campanyes de l'ASPCAT (del Departament de Salut) i de l'Organització Mundial de la Salut (OMS) per impulsar la captació dels treballadors de la salut per a la vacunació antigripal.
La Jornada, que se celebrarà a Barcelona, és una iniciativa de l'Àmbit d'Atenció Primària Barcelona Ciutat i està promoguda des de la Unitat Bàsica de Prevenció de Riscos Laborals, l'Àrea d'Infermeria i el Procés de Promoció de la Salut.
La vacunació de la grip, indicada per a tots els professionals sanitaris
El Departament de Salut i l'OMS recorden que la vacuna de la grip és segura i que està especialment aconsellada per a tots els professionals de la salut, ja que amb l'acte de protegir-se ells mateixos protegeixen també la ciutadania.
Destaca el fet que entre un 30% i un 50% de les persones infectades pel virus de la grip poden ser asimptomàtiques, però poden transmetre el virus.
D'aquesta manera, en el període asimptomàtic, hi ha la possibilitat que els professionals sanitaris no vacunats transmetin la grip als seus pacients mentre els atenen i, també, a les persones del seu entorn familiar.
A més, el virus de la grip és contagiós des d'un dia abans del desenvolupament dels símptomes fins a cinc dies després, per la qual cosa la vacunació és la manera més eficaç de prevenir-ne el contagi.
A aquesta segona Jornada estan convocats els professionals dels 42 CAP que l'ICS té a la ciutat de Barcelona, així com també del CAP La Mina (Sant Adrià de Besòs) i dels dos CAP de Montcada i Reixac.
També s'hi convoquen els quatre centres d'urgències d'atenció primària (CUAP) -Casernes, Horta, Manso i Sant Martí-, els nou gran equips d'atenció pediàtrica (línies pediàtriques) de l'ICS a Barcelona, l'Atenció a la Salut Sexual i Reproductiva (ASSIR), el Servei de Diagnòstic per la Imatge (SDPI), el de Rehabilitació i els serveis centrals, així com els professionals sanitaris del centre penitenciari de dones de Barcelona Wad-Ras.
Tots aquests serveis estan gestionats per l'Àmbit d'Atenció Primària Barcelona Ciutat (APBCN) de l'ICS.
El dimecres, 15 de novembre de 2017, els professionals de tots els centres d'atenció primària, unitats i serveis de l'Àmbit d'Atenció Primària Barcelona Ciutat de l'ICS es podran vacunar contra la grip perquè en vacunar-se protegeixin també els seus pacients